הוועדה המיוחדת לפניות הציבור, כנסת 17, פרוטוקול מספר 53, 2007-06-19 11:00

סופה לנדבר: צהרים טובים.

סופה לנדבר: אני מתנצלת על האיחור בפתיחת הישיבה בחצי שעה מאחר שהייתי צריכה להציג בוועדת הרווחה את הצעת החוק שלי.

סופה לנדבר: קיבלנו מכתבים ופניות לוועדה, יניב רונן הכין לנו חומר וגם קראנו בעיתונות מאמרים בנושא.

סופה לנדבר: הוועדה קיבלה פניות ציבור בקשר להפסקת השתתפות שירותי בריאות כללית במימון רכיבה טיפולית באזור המרכז.

סופה לנדבר: מאחר שהילדים שלך רוכבים ואת פנית אלינו, אנא תציגי לנו את הנושא וספרי לנו מה קורה.

קרינה רוז רוטנר: שני הילדים שלי רוכבים בחווה מזה כמעט שנתיים.

קרינה רוז רוטנר: זה עוזר להם מאוד.

קרינה רוז רוטנר: ההתקדמות של שניהם בתחומים שונים, כי הבעיות הן שונות, היא התקדמות מאוד גדולה.

קרינה רוז רוטנר: הבן הקטן שלי הוא ילד עם הבחנה של PDD והוא נמצא בבית ספר רגיל, הוא ילד שמתקשר, הוא ילד שהתקדם מאוד, הוא ילד עם בעיה שפתית מאוד קשה ונעזר בסוסים, דבר שנותן לו המון ביטחון, תקשורת, לחוש את המרחב, להתאים את עצמו לסוס.

קרינה רוז רוטנר: זה מדהים, זה פשוט דבר מדהים.

קרינה רוז רוטנר: הוא יודע מתי הוא רוכב, הוא מחכה לשיעור, הוא יודע את הדרך לרכיבה, הוא יודע ללכת ולהסתכל לבד על איזה סוס הוא רוכב, הוא יודע ללכת ולבקש את הסוס שהוא רוכב עליו, להביא אותו, לבקש רשות להיכנס.

קרינה רוז רוטנר: במשך כל השיעור הוא מאוד קשוב לכל מה שקורה סביבו.

קרינה רוז רוטנר: הוא התקדם מבחינת המרחב ויודע כיוונים ולאן הוא צריך להגיע.

קרינה רוז רוטנר: זה פשוט מדהים.

קרינה רוז רוטנר: הבן הגדול הוא ילד עם הבחנה של ילד מחונן, סובל מעקמת, הוא ילד די מסורבל, יש לו בעיות של שיווי משקל והוא מרגיש בטוח רק כשהוא על הסוס.

קרינה רוז רוטנר: זה הגיע לרמה כזאת שהוא אפילו ביקש לרכב על הסוס לבית הספר.

קרינה רוז רוטנר: הוא חווה גם נפילה מסוס, אבל זה לא פגע בו אלא להיפך, הוא רצה להמשיך לרכב ולהוכיח שהוא מסוגל להשתלט על הסוס וזה פשוט מדהים.

קרינה רוז רוטנר: אני לא יכולה לחשוב אפילו על העברתם למקום אחר.

סופה לנדבר: איפה את גרה?

קרינה רוז רוטנר: בראשון לציון.

קרינה רוז רוטנר: גם נצר סירני רחוקה וקשה לי להגיע לשם, אבל אין לי מקום אחר.

סופה לנדבר: באיזה קופה את מבוטחת?

קרינה רוז רוטנר: בכללית.

סופה לנדבר: אני רוצה לקרוא מכתב שקיבלנו בוועדה.

שלומית אבינח: "שמי מזל ואני אימא לילד הסובל מפיגור שכלי הלומד בחינוך מיוחד.

שלומית אבינח: לפני כשנה התבשרנו בבית הספר בו הוא לומד שאקי"ם מממנת לנו רכיבה טיפולית במרכז לרכיבה טיפולית בתל-מונד למשך שנה.

שלומית אבינח: במשך השנה הילד מאוד נהנה מהרכיבה, הוא נהיה עצמאי, ביקש לבצע מטלות שלא ביצע קודם ללא עזרה.

שלומית אבינח: כעבור שנה נאמר לנו שיש אפשרות להמשיך את הרכיבה במימון חלקי של המושלם.

שלומית אבינח: שמחנו מאוד.

שלומית אבינח: המשכנו את הרכיבה למשך תקופה קצרה מאוד, כחודש, עד שנאמר לנו שהמושלם לא מוכנה להמשיך לממן את הרכיבה ושנצטרך לשלם מחיר מלא.

שלומית אבינח: כמובן שמאוד כעסנו.

שלומית אבינח: התקשרתי למושלם וכשביקשתי לברר את פשר הדבר, נציג המושלם הודיע לי שהמושלם החליטה להפסיק לעבוד עם הרכיבה הטיפולית בתל-מונד וכמובן ישנה אלטרנטיבה אחרת.

שלומית אבינח: שאלתי איזו אלטרנטיבה ונאמר לי שיש מרכז לרכיבה טיפולית באזור הצפון והדרום.

שלומית אבינח: שאלתי מה קורה עם אזור המרכז ונעניתי בשלילה, שאין באזור המרכז ושאני אתקשר עוד מספר ימים.

שלומית אבינח: דיברתי עם שאר ההורים על העניין והחלטנו שאנחנו פשוט לא מרפים עד שנקבל מה שמגיע לנו.

שלומית אבינח: לאחר מספר ימים התקשרתי שוב ונעניתי שוב בשלילה.

שלומית אבינח: הרמתי את קולי על נציג המושלם בטענה שיתביישו להם, מה קופת חולים מושלם נותן לילדים הללו, איך אתם מסוגלים לטרטר את ההורים והילדים, לא מספיק מה שנגזר עלינו, לטפל בהם מדי יום ביומו.

שלומית אבינח: לאחר שבוע קיבלתי טלפון שהחברה ממשיכה כרגיל.

שלומית אבינח: מסקנה, רק בהרמת הקול, צעקות, זה עובד.

שלומית אבינח: נכון להיום הילד ממשיך ברכיבה עד למשך הזמן שנקבע לו, 30 טיפולים בשנה ואנו לא יודעים מה יהיה הלאה.

שלומית אבינח: בכבוד רב, מזל דגן".

סופה לנדבר: אני חושבת שבמדינת ישראל נמשך הטיפול באמצעות הסוסים במשך מספר שנים, בעולם זה קיים כבר במשך 30 שנים ובארץ זה קיים 10 שנים.

סופה לנדבר: נמצאים אתנו כאן בעלי המקצוע וכל אחד בצורה זאת או אחרת קשור לסיפור הזה.

סופה לנדבר: אתם מבינים את הצורך בעניין, אתם מבינים מהי העזרה ומבינים שהרכיבה על סוסים עוזרת לילדים עם מוגבלות, עוזרת לילדים עם בעיות מוטוריקה, עוזרת לריכוז של הילדים ומשפר את הריכוז שלהם, עוזרת בשיווי המשקל, קואורדינציה וכולי.

סופה לנדבר: הרכיבה על סוסים עוזרת לילדים שנמצאים בחינוך מיוחד, לילדים מוגבלים פיזית, לילדים שיש להם בעיה בתקשורת עם הסביבה.

סופה לנדבר: בטיפולים האלה יש צורך.

סופה לנדבר: אם כל העולם משתמש בטיפולים.

סופה לנדבר: האימא שדיברה כאן הציגה את הפרובלמאטיקה של המשפחה ושל הילדים שלה והצביעה על כך שיש שיפור וגם אחרים שפנו עלינו הצביעו על כך שיש שיפור, ואם זה כך, בוודאי שצריך להרחיב את מספר השיעורים ואת התמיכה באותם ילדים כדי לעזור להם להשתפר ובעצם להגיע להישגים.

גיורא שקדי: מועדוני הרכיבה בארץ שעוסקים ברכיבה טיפולית התאגדו ביחד ונבחרו נציגים שייצגו אותם בוועדות השונות או מול ארגונים כאלה ואחרים, וזאת בעיקר כדי לתת לנושא הזה איזשהו סדר ורצון ללכת קדימה.

גיורא שקדי: לאף אחד אין כאן מטרה להיאבק עם מישהו אלא להיפך, כמה שיותר לעשות טוב לאנשים בהם אנחנו יכולים לטפל ולעזור להם.

גיורא שקדי: יש ארגונים כאלה ואחרים, שהם עמותות, שמעבר למה שקופות החולים נותנות, הם יכולים לסבסד יותר, ומצד שני יש כאלה שאין להם.

גיורא שקדי: לכן התאגדנו.

סופה לנדבר: מה קרה שפתאום במרכז המדינה התעוררה בעיה?

גיורא שקדי: נפגשנו עם לוריא שהסבירה לנו את הבעיות של כללית.

גיורא שקדי: לאחר מכן השארתי הודעה וקיבלתי ממנה טלפון בו הסבירה לנו את מה שיש לה להסביר לנו.

גיורא שקדי: אתם רוצים – תקבלו, אתם לא רוצים – אל תקבלו.

גיורא שקדי: את ההמשך תקבלו מההורים.

גיורא שקדי: ישבנו והסברנו שבאופן כללי העלויות שהכללית מוכנה לשלם לחוות הן נמוכות.

סופה לנדבר: קודם הם שילמו סכום אחד והיום הם מוכנים לשלם סכום אחר?

סופה לנדבר: רבותיי, אני מבקשת שכל אחד ידבר בתורו.

סופה לנדבר: מטרת הישיבה היא לפתור ביחד את הבעיה ולהמשיך את הפעילות.

סופה לנדבר: לרכב על צרות של אחרים, אתם בוודאי לא רוצים בזה וכך גם לא נציגי החוות.

סופה לנדבר: לכן אני מבקשת סבלנות וברוח טובה אנחנו נפתור את הבעיה.

גיורא שקדי: החוות היו באופן פרטי מחוברות לארגון שנקרא רותם.

גיורא שקדי: רותם ייצגו את כללית ועבדו עבור כללית, וחתמו עם החוות, כל אחת בצורה פרטית, על הסכמים כאלה ואחרים.

גיורא שקדי: רותם פשטה את הרגל והשאירה את מועדוני הרכיבה עם חובות מאוד גדולים.

גיורא שקדי: אז המועדונים התאגדו יחד.

גיורא שקדי: כללית לא הסכימה להיכנס לנעלי רותם ואמרה שאת ההסכמים עשינו עם רותם ולא אתה.

גיורא שקדי: הוציאו איזשהו נוסח חדש של התקשרות ואמרו שנחתום, שיש לנו זמן לחתום עד סוף החודש, ומי שלא חותם – הוא מחוץ להסכם.

גיורא שקדי: כולנו קראנו את ההסכם, כל אחד העביר אותו לעורך-דינו לבדיקה.

סופה לנדבר: מה היה בחוזה?

גיורא שקדי: יהודה יתייחס לזה.

גיורא שקדי: היה שם נושא אחד לו לא הסכמנו.

גיורא שקדי: הם דרשו 10,000 דולר עם הפרת החוזה, דבר לו לא הסכמנו.

גיורא שקדי: לא הסכמנו על התעריף שהם מוכנים לשלם למועדוני הרכיבה ולא הסכמנו על צורת התשלום של 70 ימים.

גיורא שקדי: מועדוני הרכיבה הם לא חברת היי-טק גדולה שעובדת על מתח רווחים גבוה.

גיורא שקדי: אנחנו, כל מה שאנחנו משלמים לעובדים, לאנשים, אוכל לסוסים וכולי, זה עכשיו ומיד.

גיורא שקדי: אין לנו את הפריבילגיות לשלם את זה בעוד 70 ימים.

גיורא שקדי: לכן לא הסכמנו אז לחתום אתם.

גיורא שקדי: אמרנו שנשב ביחד, זה לא שאנחנו לא רוצים לעבוד ביחד אלא אנחנו כן רוצים לעבוד ביחד, אבל בואו נשב וננהל משא ומתן.

גיורא שקדי: בפגישה נאמר לנו שאין, זה מה שיש, הם אחראים על מיליוני אנשים, זה ההסכם שהם מוכנים לעבוד אתו, ואם אתם רוצים – קחו, ואם אתם לא רוצים – אל תיקחו.

גיורא שקדי: כך נאמר לנו.

יהודה דוידוביץ: בעקבות המשבר עם רותם, כפי שגיורא ציין, החוות התכנסו והאמת היא שיצא מזה משהו טוב.

יהודה דוידוביץ: בעבר לא היה כל כך שיתוף פעולה, אבל כאן הייתה התכנסות ובין השאר הוחלט שיוקמו ועדות מקצועיות ויוחלט על תקנים מסודרים של דרכי עבודה, משום שאנחנו עוסקים כאן בענף שיש בו גם בעיה בטיחותית.

יהודה דוידוביץ: הסוס יכול להיבהל ויש כאן סכנה די גדולה.

יהודה דוידוביץ: ראינו לא מזמן כתבה בעיתון על מקרה מוות במקום כזה.

יהודה דוידוביץ: לכן חשוב מאוד שיהיו תקנים, שיהיה סדר, שנבדוק שאכן כל מי שמטפל יודע מה הוא עושה, שלא מטפל שגמר אתמול קורס מדריכי רכיבי טיפולית מטפל בנכים וגורם להם נזק בלתי הפיך.

יהודה דוידוביץ: חשוב לציין שלא כל החוות בעבר היו חתומות עם רותם.

יהודה דוידוביץ: החוות באזור גוש דן לא היו חתומות עם רותם.

סופה לנדבר: רותם היא חברה שהייתה ביניכם לבין קופת חולים כללית.

יהודה דוידוביץ: בדיוק.

יהודה דוידוביץ: היא הייתה צינור כספי.

סופה לנדבר: מה עם הקופות ישירות?

יהודה דוידוביץ: עבדנו ישירות מולן.

יהודה דוידוביץ: באופן מפתיע עלה על ידי כל החוות הטיעון המיידי שלא יכולים לעבוד במחיר הזה, זה מאלץ אותנו להתפשר בבטיחות, זה מאלץ אותנו להתפשר באיכות הטיפול ואי אפשר לחיות עם זה לאורך זמן.

יהודה דוידוביץ: בעקבות כך הקמנו – יחסית די מהר – צוות שינהל את המשא ומתן מול כללית, קבענו פגישה עם לוריא, נפגשנו אתה במשרד והבהרתי בפתיחת הישיבה שאנחנו באים לכאן כדי לשתף פעולה.

יהודה דוידוביץ: אנחנו לא מבקשים מכללית שקל מעבר למה שהם מסבסדים היום.

יהודה דוידוביץ: אני רוצה לציין שזאת הקופה שנותנת הכי הרבה טיפולים.

יהודה דוידוביץ: יש חוות שבזכות כללית מושלם עשו סטנדרטיזציה והשתפרו.

יהודה דוידוביץ: זאת אומרת, בהחלט מגיעות להם המון מחמאות.

יהודה דוידוביץ: על זה, בהחלט, כל הכבוד.

יהודה דוידוביץ: אבל מצד שני יש עוד גורם במשוואה הזאת ואלה החוות שרוצות להתקיים בכבוד.

יהודה דוידוביץ: חלק מהחוות הן עמותות ומצליחות לגייס חלק מהכספים באמצעות תרומות אבל חלק מהחוות לא.

יהודה דוידוביץ: הן עסק שרוצה להתפרנס בכבוד, עסק שרוצה לתת שירות טוב ולשלוח את העובדים שלו להשתלמויות, ללמוד את המקצוע ולתת את הטיפול הכי טוב שאפשר.

יהודה דוידוביץ: לכן אנחנו רוצים לעשות את זה בשיתוף פעולה עם לוריא.

יהודה דוידוביץ: לוריא הציגה בפני חוזה ואמרה לי שפסיק היא לא יכולה לשנות.

יהודה דוידוביץ: שאלתי למה, והיא אמרה שהיועץ המשפטי לא מסכים.

יהודה דוידוביץ: אמרתי שאני מוכן לבוא עוד פעם לפגישה ושיהיה גם היועץ המשפטי, אבל לא, גם הוא לא יכול לשנות.

יהודה דוידוביץ: ניהלנו משא ומתן עם משרד הביטחון, מול ביטוח לאומי, מול קופת חולים מכבי, מול קופת חולים לאומית, מול המון גופים גדולים ועם כולם היה מקובל שמנהלים משא ומתן.

יהודה דוידוביץ: שולחים הערות, מקבלים תשובות, חלק מקובל, חלק לא מקובל, מגיעים לניסוח המקובל על שני הצדדים.

יהודה דוידוביץ: פעם ראשונה שאני נתקל בתופעה שאומרים לי שזה החוזה וזהו, אנחנו קופה הכי גדולה במדינה ויש לנו פריבילגיה לעשות את זה, יש לנו את הכוח ואנחנו ננצל אותו.

יהודה דוידוביץ: ממש במלים האלה.

יהודה דוידוביץ: זה חרה לי מאוד.

יהודה דוידוביץ: כתבתי לה עוד שני משפטים ושוב דיברתי על ליבה וביקשתי שתיפגש אתנו ותנסה למצוא איזשהו תהליך של הידברות, אבל לצערי זה לא צלח.

יהודה דוידוביץ: לאורך כל התקופה היינו עם יד על הדופק כדי לוודא שהמטופלים מקבלים החזר על הטיפולים.

יהודה דוידוביץ: כל הזמן קיבלנו איומים שעוד שבוע מפסיקים, עוד שבועיים מפסיקים, כולם כבר חתמו, דיס-אינפורמציה כזאת לכל החוות, הפעילו המון לחץ על החוות.

יהודה דוידוביץ: כאשר הבנו שב-1 ביוני זה הולך לקרות, בלית ברירה נאלצנו לפנות לעיתונות ולערב גם אותה כדי שלא יקרה מצב שמטופל שהתחיל טיפול, יפסיק טיפול באמצע.

יהודה דוידוביץ: לזכותה של כללית היא הבינה את הבעיה, חזרה בה ואפשרה למטופלים שהתחילו טיפול להמשיך את הטיפול עד סוף השנה.

יהודה דוידוביץ: אני חוזר ופונה לכללית מושלם.

יהודה דוידוביץ: אנא שבו אתנו, אולי בהזדמנות הזאת נוכל סוף סוף לדבר.

יהודה דוידוביץ: אני בטוח שאפשר להגיע להבנה.

פרץ גוזה: אני רוצה לעשות סדר בדברים.

פרץ גוזה: בנושא התפתחות הילד, הסל הרחב ביותר והגדול ביותר הוא בכללית.

פרץ גוזה: אתם כתבתי זאת ולא אני, הוועדה כתבה.

פרץ גוזה: בכללית נותנים לילדים עד גיל 18 – ואין את זה בשום קופה – 45 טיפולים, וזה דבר שלא קיים בשום קופה.

פרץ גוזה: מכבי נותנת 13 טיפולים ברכיבה, מאוחדת לא נותנת אף אחד ולאומית נותנת בסביבות 10.

פרץ גוזה: כאמור, אנחנו נותנים 45 טיפולים לא עד גיל 9 אלא עד גיל 18.

פרץ גוזה: לכן מבחינת סל הטיפולים לילד – ואני מדבר על המושלם - יש כמיליון ילדים.

פרץ גוזה: אנחנו נותנים 45 טיפולים של התפתחות הילד.

פרץ גוזה: סך הכול בשנת 2006, טיפולים בהתפתחות הילד בכלל במקצועות השונים בפרה-רפואיים, ניתנו כ-120 אלף טיפולים.

פרץ גוזה: ברכיבה טיפולית בשנת 2006 ניתנו כ-20 אלף טיפולים ל-2,500 ילדים.

פרץ גוזה: אני שמח לשמוע את מה שאמרה האימא.

פרץ גוזה: הילד שלה גם בזכות הכללית משתפר.

פרץ גוזה: אני שמח לשמוע את מה שאמר יהודה.

פרץ גוזה: המערכת שלנו נותנת לילדים שזקוקים את מרב ואת מיטב הטיפולים בחוות הטיפוליות.

פרץ גוזה: כאן אני אסביר מה הבעיה.

פרץ גוזה: החוות הללו, כ-32 במספר, עובדות אתנו, חלקן שנה, חלקן שנתיים, אבל התחלנו לפני ארבע שנים.

פרץ גוזה: בחודש מרץ, בגלל משבר כלכלי בחברת רותם, החברה התפרקה והיא נמצאת עכשיו בפירוק על-ידי בית המשפט.

פרץ גוזה: אנחנו ככללית, לקח לנו 24 שעות להתעשת וקיבלנו שתי החלטות: הראשונה, לא לפגוע באף ילד שהתחיל טיפול ולא חשוב כמה כסף הוא ישלם.

פרץ גוזה: אנחנו נחזיר לו פחות 40 שקלים שהם השתתפות עצמית, גם אם הטיפול יעלה 20 שקלים.

פרץ גוזה: יחד עם זאת, כדי להתחיל לצעוד קדימה, לחתום חוזה עם כל החוות מחדש אתנו.

פרץ גוזה: עד כה הצלחנו לצרף תשע חוות ושתיים מהן נמצאות כאן והן הצטרפו אלינו כמו שזה.

פרץ גוזה: אמרנו להן שמכיוון שהנושא עבר לטיפולנו, אנחנו מתכוונים יחד עם משרד הבריאות לעבוד על נושא המקצועיות, על האחריות ועל כל מה שקשור לאיכות הטיפול.

פרץ גוזה: נעשה זאת דרך שדרוג החוות, לראות מי מטפל במה, ואני רוצה לומר לכם שהדברים הם לא כל כך קלים.

פרץ גוזה: לא כל מי שיודע לרכב על סוס יכול להקים חווה מחר.

פרץ גוזה: אמרנו לחוות שהצטרפו אלינו מיד אחרי המשבר שייתנו לנו חודש, נבדוק ונבחן, נבקר, יש לנו ועדה מקצועית בכללית כדי למסד את הכול.

פרץ גוזה: מה שקרה הוא שאנשים אמרו שאם יש משבר, זאת ההזדמנות לשפר את מצבם.

פרץ גוזה: במקום לקבל 95 שקלים, אולי זאת ההזדמנות לקבל 200 שקלים, 150 שקלים, ואני באתי ואמרתי בתום לב לכל מי שפנה אלי שאלה התעריפים שהיו וכך עבדתם 4 שנים.

פרץ גוזה: אני אמרתי לכולם שאת המשבר של רותם צריך לעבור ולעבור טוב.

פרץ גוזה: אני אומר לך כבוד יושבת-הראש שיש חוות שמנצלות את חולשתם של הילדים.

יהודה דוידוביץ: האשמה חמורה.

פרץ גוזה: לא דיברתי עליך.

פרץ גוזה: עובדה היא.

פרץ גוזה: יש כאן חווה, דוקטור עופר, שם יש 250 ילדים מהכללית.

פרץ גוזה: כאשר אירע המשבר, ביקשנו ממנו לעבור את המשבר ביחד, תמשיכו לקבל את אותו סכום, נקבע את הקריטריונים, נקבע את הכללים, נכניס חוות מסודרות באישורים מסודרים ונעשה הכול מסודר ונעשה זאת ביחד.

פרץ גוזה: הילדים מקבלים טיפול באותם סכומים.

פרץ גוזה: אנחנו כמלכ"רים, כקופה שהיא מלכ"רית, חייבים להבטיח שני דברים: האחד, שהלקוח ישלם כמה שפחות, עלינו להיות ערבים לכך כי בסך הכול הקבוצה של כללית היא ברמה של סוציו-אקונומית בינונית ומטה, והדבר השני הוא לראות את העלות של הקופה שהיא קופה מאוזנת וצריכה לשמור על העניין.

פרץ גוזה: היו תשע חוות שאמרו שהבינו, שהן תיכנסנה ותוך כדי תנועה נראה מה קורה.

פרץ גוזה: אני אומר לך כבוד יושבת-הראש שניתן לסיים את העניין הזה בשבועות בודדים וגם אומר לך איך.

פרץ גוזה: בשבוע הקרוב נסיים את קביעת הקריטריונים ומה אנחנו דורשים מהחוות, אני אקח על עצמי את הנושא של החוזה כדי לראות שהוא יהיה יותר פשטני, יותר ידידותי אבל מבטיח ללקוח את מרב הביטחון, ובוועדה הזאת שאנחנו נמנה נסייר בחוות, נראה מי מתאים, מי מתאים פחות ומי מתאים יותר, ומי שירצה, ייכנס אלינו ויתקבל בשמחה.

חגי קליגר: אני עובד עם רותם במשך שלוש שנים.

חגי קליגר: אני לא אחזור ואומר למה רכיבה טיפולית חשובה כי כולנו מסכימים על כך.

חגי קליגר: במשך כמעט שנתיים חוות אחרות ואני מנהלים משא ומתן עם רותם שנבלם על ידי קופת חולים כללית על גובה המחיר.

חגי קליגר: המחיר אתו נכנסנו היה מחיר כניסה וכולם ידעו את זה וכולם רצו להיכנס כדי להתחיל לעבוד בצורה מסודרת עם קופות החולים.

סופה לנדבר: יש הבדל בין קופת חולים כללית וקופות אחרות?

חגי קליגר: כן, ואני אסביר.

חגי קליגר: קופת חולים כללית, דרך רותם שהייתה אאוט-סורסינג של קופת חולים כללית, של שירותי בריאות, עשתה הסכם מאוד מסודר, מאוד קפדני, בדקה את המדריכים, בדקה את החוות, בדקה את רמת השירות, הייתה עושה ביקורות, הייתה עושה ביקורות על ניהול ספרים, ביקורות על דוחות טיפוליים, על ליווי מקצועו, ומי שישב כאן וישמיץ את מה שעשתה רותם, חוטא לאמת.

חגי קליגר: מה שהפריע זה באותו רגע שמסיבה שאיננה ברורה דיה כרגע, לפחות לנו בעלי החוות, למה רותם פשטה את הרגל, רותם טוענים כך, קופת חולים כללית טוענת אחרת, קופת חולים לא קמה ואמרה לבעלי החוות שמהיום היא בנעליים של רותם, כולל על החובות שרותם חייבת לנו, בגין שירותים שניתנו ויש שירותים שניתנו.

פרץ גוזה: הכללית לא צריכה לומר את זה.

חגי קליגר: אל תפריע לי.

חגי קליגר: אני לא קיבלתי ממך שקל ואתה יכול להגיד את זה, אם היית מאוד רוצה להיות פרודוקטיבי ולסייע, ולגרום לאנשים לרצות לעבוד אתך.

חגי קליגר: הכללית לא נכנסה, לא אמרה כלום אלא שיש מפרק, ומה שהמפרק יקבע, כך יהיה.

חגי קליגר: אמרה שזה לא עניינה בכלל, לא קשור אליה, רותם זה לא היא.

חגי קליגר: היא התנערה מכל אחריות.

סופה לנדבר: אבל היא לא יכולה.

סופה לנדבר: אני מבינה קופת חולים אחראית על מה שעשתה רותם, לפחות כך צריך להיות לפי ההיגיון.

חגי קליגר: את מבינה נכון את מה שצריך היה להיות.

חגי קליגר: קופת חולים מספיק מתוחכמת כדי לעשות הסכם מול רותם, שהוא הסכם מול רותם.

חגי קליגר: היא הנחתה את רותם לעשות הסכם מול החוות ואין שם מילה אחת שמזכירה את קופת חולים.

חגי קליגר: הקשר בין החוות לבין רותם מדיקל הוא קשר בין רותם מדיקל לבין החוות ללא קופת חולים.

חגי קליגר: קופת חולים לא מופיעה בשום מקום והיא לא בסיפור.

חגי קליגר: הם עשו קשר כזה שלא יפיל עליהם שקל אחד וגרם אחד של אחריות, וזה התחכום שלהם ובזה מתהדר מנהל שירותי הבריאות.

פרץ גוזה: חברת רותם הייתה חברה שסיפקה שירותים לכללית.

פרץ גוזה: כל התשלומים שולמו לרותם על ידי הכללית במלואם.

פרץ גוזה: חברת רותם נפלה בגלל 5 מיליון שקלים.

פרץ גוזה: היא לא חייבת כאן 5 מיליון, שלא נטעה, היא חייבת כאן בקושי 100 אלף שקלים

קריאה: זה ממש לא נכון.

קריאה: 2 מיליון שקלים לכל החוות יחד.

פרץ גוזה: רותם הייתה חייבת לספקים בין 5 ל-6 מיליון שקלים והעצוב בעניין שהיא קיבלה מאתנו את הכסף.

קריאה: בינואר-פברואר לא נתתם להם.

קריאה: בדצמבר נתתם.

פרץ גוזה: מכיוון שהיא קיבלה מאתנו את הכסף ועם הכסף שהיא קיבלה והייתה צריכה לשלם לספקים עשתה מה שהיא לא הייתה צריכה לעשות, לכן היא נפלה.

פרץ גוזה: מרגע שהיא נפלה ב-14 או ב-12 במרץ, אנחנו נכנסנו מה-14 במרץ עם כל הספקים – לא רק חוות טיפוליות – כמו אביזרים אורתופדיים, מכוני פיזיותרפיה, יועצות הנקה, מגוון רחב של עוסקים בדברים שרותם עסקה.

פרץ גוזה: כאן אנחנו דנים בחוות הטיפוליות.

פרץ גוזה: לכן נכנס מפרק עם בית המשפט.

חגי קליגר: התיאורים האלה הם תיאורים יפים ונהדרים.

חגי קליגר: אני לא יודע לומר במדויק מה סדר גודל החובות וגם האדון הנכבד לא יודע לומר אותם.

חגי קליגר: לחווה שחייבים לה 20 אלף או 30 אלף שקלים או 70 אלף שקלים או 200 אלף שקלים – זה קריטי.

חגי קליגר: את זה קופת חולים לא מבינה.

חגי קליגר: אנחנו משלמים עם זה את המשכורות.

חגי קליגר: עם זה אנחנו משלמים את ההוצאות על הסוסים.

חגי קליגר: אנחנו לא ספק שמוכר ציוד ויש לו אשראי ספקים.

חגי קליגר: למטפלים שלי אני משלם, לפיזיותרפיסט שלי אני משלם ואתה לא משלם והייתה לך את החוצפה לומר לנו שאתה לא נכנס לחובות של רותם, שזאת בעיה שלהם כי אתה העברת להם.

חגי קליגר: לא העברת להם את הכול אבל זה לא הדיון ולא האישיו.

חגי קליגר: האישיו הוא מה שידרת אלינו, למנהלי ובעלי החוות והאישיו היה שאתה לא נכנס, שאתה מהיום למחר ולא לוקח עליך כלום אחורנית.

חגי קליגר: לא באת ואמרת שאתה תעזור לנו.

חגי קליגר: כלום.

חגי קליגר: התעלמת מאתנו כאילו אנחנו אבק ועפר.

חגי קליגר: אנחנו לא אבק ועפר.

חגי קליגר: אנחנו נותנים את השירותים לאימא הזאת.

חגי קליגר: היא מקבלת את השירות לא בגללך.

פרץ גוזה: לא בזכות הקופה?

פרץ גוזה: במאוחדת היא הייתה מקבלת אפס.

חגי קליגר: לא בגללך היא מקבלת את הטיפול.

סופה לנדבר: אני מגלה כאן עוד דבר.

סופה לנדבר: לא יכול להיות שחברת רותם פשטה את הרגל ואף אחד לא אחראי על הדבר הזה.

סופה לנדבר: זה לא יכול להיות

חגי קליגר: האימא הזאת מקבלת את הטיפול כי היא הגיעה להכרה שהטיפול הזה עוזר וחוות נוער שנמצאת לידה הוכיחה לה באותות ובמופתים – לא בפלאים – שהישיבה על הסוס גורמת לילד שלה טוב והאימא הזאת תמשיך לשלוח את ילדיה לרכב וחוות נועם תיתן לה הנחה, ולא אתה.

מוריה נפרסטק: עבור ינואר ופברואר לא קיבלתי כסף אבל היא עדיין נמצאת אצלי.

חגי קליגר: אתה שלחת אותה לנסוע לאיזשהו מקום רחוק וזה כשהיא בקושי מסתדרת עם מה שיש לה.

חגי קליגר: אז מה שהיא מקבלת, היא מקבלת בזכות החוות.

חגי קליגר: אני נותן טיפולים לילדים ללא תשלום כי הם ילדים שהגיעו דרכך והשתתפת אתם ב-40 שקלים.

חגי קליגר: אמר יהודה, נכון.

חגי קליגר: אתם הקופה שנתנה את הכי הרבה טיפולים וזה לזכותך.

פרץ גוזה: לא נתנה, נותנת.

חגי קליגר: אתם הקופה שנותנת את הכי הרבה טיפולים.

חגי קליגר: אתם הקופה היחידה שלא מוכנה להבין שטיפול ברכיבה על סוסים איננו דומה לא לפיזיותרפיסט, לא לפסיכולוג, לא למטפל בדיבור, לא לשיאצו, לא לשום דבר.

חגי קליגר: אני מחזיק סוסים, אני מחזיק שטח, אני מטפל בבעלי חיים, המדריך שלי צריך גם להבין בבעלי החיים וגם להבין בילדים.

חגי קליגר: הוא צריך הכשרות כפולות.

פרץ גוזה: איך החזקת אותו עד היום?

חגי קליגר: בקושי.

פרץ גוזה: שלוש שנים?

חגי קליגר: כן, ואני מנהל משא ומתן עם רותם.

חגי קליגר: כל מה שעשינו, ואתה גרמת לנו – היית תופעה נדירה – להתאחד.

חגי קליגר: האנשים האלה שיושבים כאן, שנים לא התאגדנו אלא עבדנו כל אחד בנפרד.

פרץ גוזה: יש לי חווה עם 250 ילדים שבניגוד לו המשיכה לעבוד.

חגי קליגר: פעם ראשונה שגרמת לחוות האלה שיושבות כאן להתארגן כי הן מרגישות שהעוול הוא גדול.

חגי קליגר: אתה יכול לומר מה שאתה רוצה, אבל אני לא צריך לשלם לך קנס בסך 10,000 דולר אם אני מפר את החוזה ואתה לי לא תשלם כלום כאשר אתה תפר אתי את החוזה.

חגי קליגר: זה לא חוזה.

חגי קליגר: את רוצה חוזה של עבדות ואני לא אהיה עבד שלך.

חגי קליגר: אני מוכן להיות העבד של האימא.

חגי קליגר: אנחנו דורשים – ואפשר לסיים את זה כאן עכשיו – שתתנהג כמו כל קופות החולים.

פרץ גוזה: 13 טיפולים?

פרץ גוזה: 13 טיפולים?

פרץ גוזה: אתה לא מתבייש לקחת מהם 300 שקלים.

פרץ גוזה: על מה אתה מדבר?

פרץ גוזה: אתה לא שומע את עצמך.

פרץ גוזה: איך עבדת שלוש שנים?

פרץ גוזה: למה חיכית?

פרץ גוזה: למה אתה נלחם על גבם של הילדים?

פרץ גוזה: שלוש שנים עבדת.

פרץ גוזה: רותם נפלה ופתאום הוא נזכר שהוא לא מסתדר.

חגי קליגר: קופת חולים לא צריכה להוסיף שקל.

חגי קליגר: את מה שהיא נתנה למבוטחים שלה, שתמשיך לתת.

חגי קליגר: החוות יגבו את המחיר שהן גובות כמו מכל מטופל אחר.

חגי קליגר: אנחנו לוקחים את המחירים שלנו ואנחנו יכולים לתת שירות ושירות טוב.

סופה לנדבר: אתם לא רוצים להיות עבדים, אתם לא רוצים שהחוזה יהיה חד-צדדי, אתם רוצים לשבת עם קופת חולים ולסיים את הפרשה כמו שהם רוצים.

חגי קליגר: אנחנו רוצים לקחת את המחירים שאנחנו גובים בחוות עבור טיפול רכיבה רגיל.

חגי קליגר: אנחנו נהיה סוברנים להחליט למי אנחנו נותנים הנחה כי זאת הנחה שאנחנו נותנים ולא קופת חולים נותנת.

חגי קליגר: קופת חולים תשלם למבוטחים שלה את מה שהיא משלמת היום ושלא תשלם שקל אחד יותר.

חגי קליגר: אני לא רוצה לקבל כסף בעוד 70 יום אלא אני רוצה לקבל את הכסף היום ושקופת חולים תחזיר למבוטחים שלה.

חגי קליגר: בקופת מכבי המבוטח חותם על התחייבות, מביא לי התחייבות ואני מקבל ממכבי 120 שקלים על כל טיפול.

חגי קליגר: מכבי משלמת לו על 13 הטיפולים שלו, את ההפרש בין 40 שקלים.

פרץ גוזה: עד איזה גיל?

קריאה: עד גיל 10.

פרץ גוזה: 13 טיפולים עד גיל 10, ואלונים מאושר.

צבי גוטליב: אני חתמתי.

צבי גוטליב: בזמנו הייתי ברעננה, אבל עשיתי ציונות והלכתי לגור בנגב, בעוטף עזה.

צבי גוטליב: אני רוצה לעשות קצת סדר בוויכוח למרות הדברים כאן נכונים.

צבי גוטליב: חתמתי עם כללית בלית ברירה.

צבי גוטליב: בלי החתימה עם כללית, מחר הייתי סוגר את החווה.

צבי גוטליב: כללית התנהגה בסיפור של רותם בצורה מחפירה וזאת בושה וחרפה.

צבי גוטליב: יכול להיות שמבחינה משפטית – אני לא עורך דין – הם צודקים, רותם זה לא הם.

צבי גוטליב: אנחנו לא הלכנו לרותם כי רותם לא עניינה אותנו אלא עניינו אותנו המטופלים של כללית.

צבי גוטליב: לכן הם היו צריכים לנהוג בהגינות, להרים את הכפפה ולטפל בנו, בחוות שנותנות טיפול למטופלים שלהם, עד הסוף והם לא עשו את זה אלא היפנו אלינו את הגב.

צבי גוטליב: אני חייב לומר בצורה חד משמעית שאף קופה לא מתקרבת למה שעושה כללית, לא מכבי עם 13 טיפולים שזה לעג לרש ועדיף לא להתחיל לטפל בילד כי 13 טיפולים זה משהו כמו חודשיים ואז כאשר מפסיקים, זה יכול לגרום לילד יותר נזק מאשר לא היו מטפלים בו בכלל.

צבי גוטליב: במאוחדת ובלאומית מקבלים 10 טיפולים.

צבי גוטליב: במאוחדת כולם רוכבים על פי הקריטריונים של כללית ואומרים שאם כללית אישרה, אין בעיה.

צבי גוטליב: בכללית, מעבר למעורבות של מרפאה בעיסוק שחייבת להיות בטיפול, מעבר לזה שהיא רוצה לראות תעודות, מעבר לזה שהם רוצים לראות שהחווה היא ברמה, בשאר הקופות זה די רופף.

צבי גוטליב: אין עוררין בצורך ברכיבה טיפולית וכולם מסכימים שהדבר הזה עוזר ולקופות זה חוסך תרופות והמון בעיות.

צבי גוטליב: בנפילה של רותם, כללית נהגה לא נכון כאשר בעצם הפקירה אותנו.

צבי גוטליב: היא ביקשה מאתנו להמשיך לטפל בילדים בהסדר כזה או אחר, ועשתה נכון עוד יותר כשאמרה שלא צריך חברת ביניים אלא שנמחשב את החוות ונעבוד אתם באופן ישיר.

צבי גוטליב: אנחנו מחשבנו את החווה, אנחנו עובדים מולם וזה עובד מצוין.

צבי גוטליב: אין לי ספק שצריכה לקום ועדה שתדבר על הרמה, על המחיר, על אלמנטים נוספים שצריכים להיות אבל אני חושב שלא בהכרח צריך לקשור את הדברים יחד.

צבי גוטליב: כללית הייתה קודם כל צריכה לעזור לאותן חוות שהיו בקשר עם רותם.

צבי גוטליב: אני נפלתי עם רותם רק לאחר 4 חודשי פעילות והסכום הוא 7,000 שקלים.

צבי גוטליב: זה גרושים ביחס לאנשים אחרים אבל רותם הייתה צריכה לקחת אחריות על הדבר הזה.

צבי גוטליב: מצד שני, הנושא של העלאת הרמה והעלאת המחיר, אין לי דבר שהוא צריך להתקיים והיה צריך להתקיים כבר אתמול.

פרץ גוזה: אני מסתכל על כל נותני השירותים ויש לי אמפתיה אליהם.

פרץ גוזה: לטובת העניין אני מציע שאני אכנס לעובי הקורה וננסה לגמור את העניין הזה תוך שבועיים.

פרץ גוזה: אני חושב שסדר זמן כזה הוא סביר.

פרץ גוזה: נסיים את הקריטריונים, נראה את החוות, ננהל משאים ומתנים עם כולם.

פרץ גוזה: צריך לראות אם מדובר במשהו קשיח, אם אי אפשר לוותר על דברים שהם לא ידידותיים לציבור ולראות איך מקדמים את הנושא.

רויטל טופר חברטוב: למשרד הבריאות קודם כל חשוב המבוטח.

רויטל טופר חברטוב: מעבר למבוטח גם חשוב לנו שהתוכנית עצמה תעמוד מבחינה כלכלית בפני עצמה ואני לא רוצה להכניס אותה לגירעון.

רויטל טופר חברטוב: בעיקרון השירות הזה בכללית לא מופיע בתקנון.

רויטל טופר חברטוב: זאת אומרת שמשרד הבריאות לא אישר אותו מעולם.

רויטל טופר חברטוב: זה הופיע כמבצע, ויש לנו בעיה עם מבצעים כאלה, ואנחנו עומדים להוציא חוזר בעניין שיותר אין מבצעים כאלה.

רויטל טופר חברטוב: היינו בקשר עם הקופה ואני הנחיתי את הקופה להתנתק מרותם.

רויטל טופר חברטוב: היו שם בעיות, היו אי-סדרים, הכספים שם הלכו לכל מיני מקומות שהם לא היו אמורים להגיע.

רויטל טופר חברטוב: לכללית אין חבות כלפי החוות אלא יש לה חבות כלפי המבוטחים.

רויטל טופר חברטוב: החבות שלה היא לא כלפי החוות.

רויטל טופר חברטוב: היא לא התקשרה עם החוות ואין מה לעשות.

רויטל טופר חברטוב: הגירעונות שלכם נבעו אולי מהנפילה של רותם.

סופה לנדבר: לא, אני לא מסכימה אתך.

סופה לנדבר: לא יכול להיות שאם קופה אחת או שנייה או שלישית רכשה שירותים של חברה, נניח ניתוחים, והחברה פשטה את הרגל, אף אחד בקופה לא אחראי על כך.

סופה לנדבר: זה לא יכול להיות.

רויטל טופר חברטוב: מדובר בספק עצמאי.

רויטל טופר חברטוב: זאת לא חברת בת של הקופה אלא זה ספק עצמאי שהקופה התקשרה אתו והוא עשה את ההתקשרויות מול החוות.

רויטל טופר חברטוב: מבחינה משפטית זה המצב כרגע.

רויטל טופר חברטוב: אני לא אומרת אם זה טוב או רע.

רויטל טופר חברטוב: לבי עם החוות ובאמת אני לא רוצה שהן יפשטו את הרגל.

סופה לנדבר: החוות האלו ראו מול עיניהן חברה אבל כגורם אחרון הן ראו את קופת חולים כללית שרכשה את שירותי החברה.

רויטל טופר חברטוב: אנחנו מבחינת משרד הבריאות לא אהבנו את ההתקשרות עם רותם.

קריאה: למה לא מנעתם את זה?

רויטל טופר חברטוב: אנחנו לא מתערבים בהקשרים ובקשרים של קופת חולים עם הספקים שלה, לא עם הרופאים ולא עם המנתחים, רק במקום שבאמת יש בעיה מאוד קריטית וגם אז אנחנו לא נכנסים לתוך ההסכמים.

רויטל טופר חברטוב: את זה הקופה עושה טוב מאתנו.

רויטל טופר חברטוב: אנחנו הרגולאטור ואנחנו לא באים לנהל את הקופה במקומה של הקופה.

רויטל טופר חברטוב: כעיקרון, מבחינתנו אם לקופה אין אחזקה בחברה הזאת – אני לא יודעת אם היא חברת בת וממה שאני יודעת, היא לא – זה עניין לבתי המשפט.

רויטל טופר חברטוב: לדעתי העניין הזה צריך להיפתר בבית המשפט.

רויטל טופר חברטוב: לדעתי לא משרד הבריאות הוא המקום וגם לא הכנסת.

רויטל טופר חברטוב: לגבי הקשר שיש לקופה מול החוות.

רויטל טופר חברטוב: זה לא עובד כך שאתם תיתנו איזשהו מימון, איזשהו הסדר, ואנחנו נקבע איזה מחיר שאנחנו רוצים כחוות.

רויטל טופר חברטוב: אנחנו כמשרד הבריאות לא מאשרים כל דבר.

רויטל טופר חברטוב: בעיקרון זה בכלל לא בתקנון.

רויטל טופר חברטוב: מבחינתי הוא לא מחויב - כי אני לא אישרתי לו דבר כזה – לתת את השירות.

רויטל טופר חברטוב: אבל היות שהשירות ניתן במסגרת מבצע, שאני מאוד לא אוהבת את המבצע הזה ואנחנו נצא באופן חריף נגד כל הקופות כי אנחנו לא רוצים מבצעים, ואני אומרת לכם שלא יהיו יותר מבצעים כאלה אלא כל שירות כזה שניתן, יינתן במסגרת תקנון ואז יש מחויבות של הקופה.

רויטל טופר חברטוב: אבל מהצד השני יש גם מחויבות של הקופה למחיר שהיא קבעה.

רויטל טופר חברטוב: אם היא אמרה למבוטח שיש לו השתתפות עצמית של 40 שקלים, זה מה שיישאר אלא אם כן הקופה תבוא אלינו ותבקש אישור מיוחד.

רויטל טופר חברטוב: מעבר לזה, אנחנו לא נאשר כל דבר.

רויטל טופר חברטוב: אני לא אתן לקופה להחזיר 55 שקלים למבוטח.

סופה לנדבר: מה שאתם לא תיתנו, שמעתי.

סופה לנדבר: עכשיו אני רוצה לשמוע איך אתם פותרים את הבעיה.

רויטל טופר חברטוב: מה שלא אהבתי כאן – ושוב, אני לא צד בעניין מבחינת משרד הבריאות – זה את הקרטל שחוות הרכיבה עשו.

רויטל טופר חברטוב: לדעתי זה ממש קרטל ואפשר לפנות לממונה על ההגבלים העסקיים.

רויטל טופר חברטוב: אם אתם יושבים במשא ומתן אחד, כל החוות מול קופת חולים כללית, זה ממש קרטל.

קריאה: את מדברת בשם משרד הבריאות אבל השאלה מה אתם עשיתם.

רויטל טופר חברטוב: אני מציעה שכל חווה תשב מול הכללית.

רויטל טופר חברטוב: כמובן שגם שצריך לבדוק את הקריטריונים מבחינת טיפול.

רויטל טופר חברטוב: אני לא מתעסקת בפן הרפואי.

סופה לנדבר: איך ניתן לפתור את הבעיה?

סופה לנדבר: אתם רואים שיש כאן בעיה, אתם רואים שיש כאן כמה בעיות.

רויטל טופר חברטוב: אנחנו לא נכנסים לדברים האלה בדרך כלל.

רויטל טופר חברטוב: הבעיה צריכה להיפתר כללית מול כל חווה ולמצוא את הפתרון ביחד.

רויטל טופר חברטוב: הם יבואו עם הפתרון אלינו ואני אצטרך לאשר אותו, ואם זה לא יהיה פתרון שימצא חן בעיני – גם שיקולים כלכליים של התוכנית, אני לא אפיל את התוכנית על רכיבה טיפולית - אם אני אראה שזה מכניס את הקופה לגירעון, אני לא אאשר דבר כזה.

רויטל טופר חברטוב: לגבי ילדים שכבר מטופלים, הקופה במסגרת רצף טיפולי מחויבת להמשיך את הטיפול בהם.

קריאה: התקציבים מחייבים מחיר ריאלי עבור רכיבה טיפולית של בין 120 ל-150 שקלים ולא משנה איך סובבנו כדי להוזיל את המחיר, וזה לפי המיקום, אם זה במרכז או במקום אחר.

סופה לנדבר: בעולם קיימים תעריפים וכך גם במדינת ישראל.

קריאה: כאשר אנחנו מקבלים החזר בסך 86 שקלים, יש לנו שתי אפשרויות: ללכת לחפש תרומות ולקבץ נדבות, ואנחנו עושים את זה בהתנדבות - ולפעמים אנחנו חייבים לעשות זאת בגלל המחירים האלה - או פשוט לדחוס ילדים על חשבון איכות הטיפול ועל חשבון בטיחות הילדים.

קריאה: באופן אישי, כאימא לילד נכה שגם עוסקת ברכיבה טיפולית, הילדים שלי קיבלו דרך הקופה ולא דרך הקופה את כל הטיפולים שהיו צריכים – פיזיותרפיה, פסיכולוגיה וכל מה שהיה צריך.

קריאה: תמיד שילמתי את החלק שלי וקופת החולים החזירה את החלק שלה וכך זה עבד.

קריאה: אני עשיתי את השיקול שלי, אם אני רוצה שהילד שלי יהיה מטופל פה או יהיה מטופל שם.

קריאה: נכון שנכנס גם עניין של תקציב.

קריאה: החוות לא רוצות לגבות 300 שקלים אלא הן רוצות לגבות 120 שקלים והן לא רוצות יותר כסף.

קריאה: אנחנו רוצים לתת טיפול איכותי וב-86 שקלים אנחנו רודפים אחרי תרומות ואנחנו מתחננים לתרומות כדי לממן שיעורים.

קריאה: תאמיני לי שאף אחד אצלנו לא מקבל שכר עבור ניהול.

קריאה: ב-86 שקלים אנחנו מוצאים את עצמנו דוחסים ילדים ואם זה לא מתאים, אנחנו כן נותנים מהזמן שלנו ואנחנו בגירעון.

קריאה: אני לא חושב שזה מגיע לנו.

אורה דניאלי: אני פיזיותרפיסטית.

אורה דניאלי: בשנת 1992 הקמתי את החווה שלי במרחביה וזה היה עוד לפני קופת חולים ורותם.

אורה דניאלי: ביום הראשון, כאשר נכנס הנכה הראשון אלי לחצר, היה לי אספלט, שירותי נכים מאובזרים, מעלון נכים להרים נכים, חור ברצפה כדי שהם ישחררו את הצינורית של השתן, כניסות למגרשי הרכיבה.

אורה דניאלי: בשנה הראשונה שלושה ילדים מטופלים עם ארבעה סוסים, שאם יבוא הנכה, שהוא ילד קטן, הוא לא ירכב על סוס קטן, ואם יבוא ילד גדול, שלא ירכב על פוני קטן, ואם יהיה מישהו גבוה, הוא יקבל אוכף כזה, ואם יהיה מישהו נמוך, הוא יקבל אוכף כזה.

אורה דניאלי: הייתי צריכה לקנות קסדות וארכובות עם גומי לשחרור מהיר כדי שאם חס וחלילה הסוס יכול להיבהל מהארנבת בחצר או מחתול שעובר באיזשהו מקום, הוא יעוף ולא ייגרר.

אורה דניאלי: האוכפים היו צריכים להיות הכי טובים ואני הייתי צריכה להיות פיזיותרפיסטית שעובדת במחירים נמוכים – התחלנו עם 50 שקלים כי רציתי להתחיל – וקבעתי שהחווה שלי תהיה חווה לפיזיותרפיה ועד היום הזה היא חווה לפיזיותרפיה ואני נותנת שירותי פיזיותרפיה.

אורה דניאלי: עבדתי בחוץ לפרנס את המשפחה שלי כפיזיות

אורה דניאלי: רפיסטית והקמתי את המרכז בבית ב-50 שקלים ולא ב-200, לא ב-300 ולא ביותר.

אורה דניאלי: ביום שרותם מדיקל, לפני חמש שנים ולא ארבע, באה לבקש ממני לעבוד אתה כי הייתי חווה ותיקה, חתמתי אתם כי לפני חמש שנים לקחתי 100 שקלים ועשיתי חשבון שאני אקבל 95 שקלים ולא אצטרך להתחרות עם אף חווה באזור כי החוות האחרות גם הן ייכנסו לעבוד.

אורה דניאלי: אלונים ייכנסו, ניר העמק נכנסו כמוני.

אורה דניאלי: אמרתי שאם מדובר ב-100 שקלים, הפסדתי 5 שקלים.

אורה דניאלי: אני מנהלת את החווה לבד, בבוקר אני מנקה את הזבל, עמי בעלי עושה את כל האדמיניסטרציה וגם אנחנו עושים זאת בהתנדבות, גם מטפלים בסוסים וגם מטפלים במטופלים.

אורה דניאלי: משרד הביטחון חתם אתנו, לא כי הייתי יפה וגם לא בגלל שהיה לי שיער בלונדיני אלא כי הייתי מקצוענית.

אורה דניאלי: אני מקבלת מהם מחיר טוב והוגן לטיפולים.

אורה דניאלי: הם עשו עלי עבודה טובה וחקרו טוב טוב אם אני מספיק ברמה עבורם.

אורה דניאלי: קופת חולים נתנה לי לעבוד עם הנכים לפני שהפסיקו לתת למבוגרים את הסל.

אורה דניאלי: נתתי טיפולים לחולי טרשת שרוכבים אצלי שנים וחוץ מאנשי משרד הביטחון יש נכים קשים שרוכבים אצלי שנים.

אורה דניאלי: להאכיל פוני עולה שליש מאשר עולה להאכיל סוס גדול.

אורה דניאלי: אני יכולה לומר למה אני צריכה את הצרה הזאת.

אורה דניאלי: אני סבתא לנכדים ואני צריכה להרים נכים קשים בידיים שלי כדי לקבל 87 שקלים או 89 שקלים.

אורה דניאלי: אני יכולה לסגור את החווה ולעבוד בחוץ כמו שעבדתי קודם ולקבל למעלה מ-100 שקלים בשעה ועוד ינשקו אותי.

אורה דניאלי: אני פיזיותרפיסטית טובה.

אורה דניאלי: את המעלון צריך לתקן, את הסוסים צריך להחליף וכולי.

אורה דניאלי: עבדנו עבור 100 שקלים, עברו חמש שנים ורותם מדיקל נפלה והשאירה את החווה שלנו עם הפסד של 70 אלף שקלים וזה לא מעניין אף אחד.

אורה דניאלי: זה שאני מושבניקית ומגדלת לעצמי את האוכל בשדות, אני גם מעמיסה את החבילות הביתה, וזה לא עולה לי כסף כי אני עושה את זה לבד.

אורה דניאלי: הביטוח עולה 10,000 שקלים והשנה קיבלתי הנחה כי הצהרתי שלא ירכבו אצלי אלא רק יקבלו רכיבה בפיזיותרפיה.

אורה דניאלי: אני חושבת שאף חווה לא משלמת סכום כזה נמוך של 10,000 שקלים לשנה עבור הביטוח.

אורה דניאלי: כך העסק מתגלגל ומתגלגל.

אורה דניאלי: לשמחתי הרבה והטובה כן הקמנו התארגנות ודבר ראשון כדי לשחרר לחץ כי כולנו בוכים עם ה-70 אלף שקלים שלהם ועם ה-20 אלף שקלים שלהם וצריך ללכת קדימה.

אורה דניאלי: מי שעזב אותי, 26 משפחות שעזבו ביום הראשון שנפלה רותם מדיקל, שהייתי הטיפשה שלא שמתי לב בצליל של האוזן שאני עושה סיבובי פונים לעיריית עפולה.

אורה דניאלי: כל גננת שרוצה שהילד שלה יקבל משהו, אני הפיזיותרפיסטית המוסמכת עושה בשבילו סיבובים במגרש.

אורה דניאלי: ב-100 שקלים כדאי לאימא, כי היא תשלם רק 40 שקלים על החוג.

אורה דניאלי: הם עזבו הראשונים אבל ההורים של הנכים לא עזבו ואפילו לא אחד.

אורה דניאלי: אנחנו עכשיו ביולי, אני לוקחת 100 שקלים לטיפול –בלי ה-70 אלף שקלים של רותם – אני ממשיכה יחד עם בעלי לעבוד כמו משוגעים, יש לנו ארבעה ילדים בבית שאנחנו צריכים לפרנס אותם ולחייך כל הדרך לכנסת.

אורה דניאלי: לומר שאנחנו קרטל, לומר שאנחנו מתארגנים, אף אישה במדינה בגילי לא עובדת מ-7:30 בבוקר עד 8:00 בלילה ואז אני מכניסה את הסוסים לאורווה, מנקה שבעה סוסים –תכפילי בארבע רגליים – עם הפרסות ואומרת לרותם מדיקל שטוב ששברתם לי את הלב וקופת חולים תיתן לי 55 שקלים מתנה.

אורה דניאלי: אני אומרת לכם שזאת בושה.

קרינה רוז רוטנר: נאמר שמקבלים 45 טיפולים בשנה עד גיל 18.

קרינה רוז רוטנר: עד גיל 18 אנחנו מקבלים 30 טיפולים בשנה.

קרינה רוז רוטנר: כללית, כאשר גמרה לעבוד עם רותם מדיקל, לא הודיעה ולא יידעה אותי בשום דבר.

קרינה רוז רוטנר: גם כרגע לא קיבלתי שום דבר מהכללית בכתב.

קרינה רוז רוטנר: מחודש אפריל אני משלמת מלא עבור שני הילדים.

קרינה רוז רוטנר: אני לא עובדת כבר שמונה שנים, מאז נולד הבן הקטן שלי אלא אני בבית ומטפלת בילדים ומשקיעה בהם את הכול.

קרינה רוז רוטנר: כללית לא שילמה לי עדיין שום דבר, לא יידעה אותי בכתב, לא התחייבה בכתב, לא שילמה לי בפועל שום דבר.

אורה דניאלי: אני רוצה לבקש את הכסף שלי מהמטופל.

אורה דניאלי: כמו שאני משלמת לגניקולוג בעפולה ושולחת חשבונית להחזר.

אורה דניאלי: אני רוצה שהוא ישלם לי את ה-120 שקלים, ואם אני ארצה לתת לו באותו שבוע ב-100 שקלים, ואם תבוא האם ותאמר לי שאין לה כסף עכשיו, אני אומר לה בסדר, חשבונית על 80 והם יחזירו לך 40.

אורה דניאלי: אל תתערבו לי בכיס או שתעזרו לי באספלט, במעלונים, בכיסאות הגלגלים, ותעזרו גם כאשר אני בעצמי צריכה להוריד נכה לשירותי נכים.

סופה לנדבר: במקצועי אני קלינאית תקשורת, סיימתי לפני שנים רבות תואר שנים בלנינגרד.

סופה לנדבר: עברתי בחיים את החוויה של ילד חולה.

סופה לנדבר: הילד שלי נפטר לפני שנים רבות, הוא נולד ובגלל רשלנות של רופאים הוא היה משותק.

סופה לנדבר: אני יודעת מה זה לעבור את הטראומה הזאת.

סופה לנדבר: אני חושבת שכל אחד מאתנו לעתים, וזה לא משנה מה תפקידו בחיים, צריך להיכנס לחליפה הזאת של משפחה כזאת.

סופה לנדבר: אני החזקתי בבית רופאים, פיזיותרפיסטיים, הייתי צעירה ועבדתי 24 שעות.

סופה לנדבר: את כל הרכוש שהיה לי השקעתי בילד הזה.

סופה לנדבר: אני יודעת איך אתם מרגישים ולבי עם אותן משפחות.

סופה לנדבר: אני יודעת מה עושה המשפחה כדי להציל את הילד ולתרום לו ולקדם אותו.

סופה לנדבר: לכן החובה של החברה הישראלית לעזור לחוות, למשפחות, לילדים, כאשר מול עיני כל אחד מאתנו צריך לעמוד אותו ילד שאותו אנחנו צריכים לקדם בחיים.

סופה לנדבר: לכן אני מבקשת לשמור על איפוק.

סופה לנדבר: אנחנו צריכים לפתור את הבעיה.

סופה לנדבר: לא יכול להיות שאתם חייבים להגיע לכנסת כדי לפתור את הבעיה.

סופה לנדבר: אנחנו צריכים לפתור את הבעיה וצריך לפתור אותה במהירות כאשר הדרך היא דו-סטרית.

סופה לנדבר: לא יכול להיות שהדרישה תהיה מהחוות והקופה – וזה לא משנה איזה קופה – לא תעמוד בדרישות.

סופה לנדבר: במדינת ישראל אין עבדות.

איילה פרג: קשה לי לדבר אחרי הדברים האלה.

איילה פרג: אני חושבת שלכל אחד מאתנו יש סיפור עם הילד שלו.

איילה פרג: אני חושבת שכאשר עושים חוזים, חובה לקבוע קריטריונים מקצועיים להתקשרות עם החוות.

איילה פרג: חובה כי זה איננו מקצוע מוסדר.

איילה פרג: אי אפשר לעשות את זה סתם כאשר מישהו פתח חווה ובא לו לטפל בילדים.

איילה פרג: זה לא נכון וזאת רשלנות.

איילה פרג: על אף שהטיפול הזה הוא טיפול מוכר וידוע בעולם, הוא איננו מבוסס עד היום.

איילה פרג: זה לא אומר שזה לא טוב, אבל זה אומר שעדיין אין מספיק מחקרים.

איילה פרג: צריך לעודד אנשי מקצוע לעשות מחקרים בתחום.

קריאה: משרד הבריאות לא מכיר וזה לא מוסדר מבחינת משרד הבריאות.

איילה פרג: אני לא נגד

איילה פרג: כם אלא אני בעדכם.

קריאה: למה את מעלה את הנקודה?

קריאה: זה טוב לנכים, זה טוב למוגבלים וזה הוכח בכל העולם.

איילה פרג: מי קבע את זה?

רויטל טופר חברטוב: יש דברים שמוסדרים במשרד הבריאות.

רויטל טופר חברטוב: לא אמרתי שזה לא טוב אלא אמרנו שזה לא מוסדר כרגע.

איילה פרג: תזכרו שזה לא רק לילדים אלא גם חולים במחלות נוירולוגיות שונות, אנשים מבוגרים, גם הם נהנים מן הטיפול הזה ולא צריך לשכוח אותם.

שרי מוזס: גם אני מוטרדת מהנושא המקצועי.

שרי מוזס: זאת אומרת, האם משרד הבריאות לא מתכוון להוציא הנחיות?

שרי מוזס: אני מאוד מוטרדת, שלא יקרה אסון כי בחוות האלה יש כל מיני סכנות.

שרי מוזס: כשאנחנו עושים עכשיו חוזים עם חוות, אין לנו על מה להסתמך.

דורית ברפמן: אני מסכימה אתך במאה אחוזים לגבי הנושא של המקצועיות ואני לא מתווכחת.

דורית ברפמן: אני אכן חושבת שחייבים להיות קריטריונים שמדברים על מי מותר לו, מי אסור לו וכולי.

סופה לנדבר: כמה זמן מדברים על קריטריונים?

סופה לנדבר: כמה שנים?

דורית ברפמן: זה עדיין לא מוסדר.

דורית ברפמן: לפני כחודש ביקרה אצלי פיזיותרפיסטית ראשית של מחוז שרון שקוראים לה אורנה והיא אמרה לי שהחל מאפריל – וזה חדש – נכנס לסל של קופת חולים כללית, לא מושלם – ואני אומרת לך דברים בשם אומרם – שיש 12 טיפולים מטעמה.

דורית ברפמן: כלומר, היא אמורה לחתום על הדברים ולומר שרק אנשים שמופנים על-ידה, דרך המכון לפיזיותרפיה בעיר שלהם או במקום שלהם, רק הם יכולים לקבל טיפול.

דורית ברפמן: זאת אומרת, היא כן הייתה אצלנו, היא כן ביקרה אצלנו, היא כן הסתכלה.

דורית ברפמן: אני מסכימה אתך לגבי המקצועיות, אני מסכימה אתך לגבי קביעת קריטריונים ואני מסכימה אתך שצריך לבוא לבקר בחוות ולראות בדיוק מה רמת המקצועיות בחווה, איזה אנשי מקצוע, כמה אנשי מקצוע וכולי.

דורית ברפמן: אני מסכימה במאה אחוזים ובכלל לא מתווכחת על זה.

דורית ברפמן: אני חושבת שהמילה קרטל היא מילה חמורה ביותר.

דורית ברפמן: אני חושבת שזה לא נכון, זה ממש לא נכון.

דורית ברפמן: אנחנו לא קרטל אלא אנחנו אנשים ששותפים לצרה.

דורית ברפמן: אחרי שחברת רותם נפלה – ותיכף אני אומר כמה מלים על העניין הזה – לי באופן אישי יש חוב של כמעט 100 אלף שקלים.

דורית ברפמן: אני מרכז מאוד גדול ויש לי כ-650-700 מטופלים, כולם ברכיבה טיפולית.

דורית ברפמן: אצלי אין אנשים שרוכבים רכיבה רגילה.

דורית ברפמן: כולנו ביחד אחים שותפים לצרה וזה לא קרטל.

דורית ברפמן: אף אחד פה לא העלה מחירים בחוות כדי לומר שעכשיו אנחנו נרקוד על המשבר של רותם.

דורית ברפמן: אני יכולה לספר לכם באופן אישי עלי, ואפשר לבדוק אותי בפוליגרף, שיומיים לפני שרותם נפלה – רותם נפלה ביום שלישי, 13 במרץ – הייתה לי פגישה עם עופר כדי לומר לו שאם המחיר לא עולה עכשיו מיד, אני לא יכולה לעמוד בזה יותר, אני מפרה את החוזה וגמרנו.

דורית ברפמן: יש לי 600-700 מטופלים, אני מלכ"ר, אני עמותה, אני לא יכולה לסבסד מלכ"ר כזה גדול כמו כללית מושלם ולמה שאני אסבסד את כללית מושלם כאשר גם אני מלכ"ר?

דורית ברפמן: אני מגייסת המון תרומות.

דורית ברפמן: האימא שכתבה את המכתב שהיא מטופלת אצלי, לה גייסתי תרומה - כי ידעתי שהיא לא יכולה לממן - למשך שנה שלמה מאקי"ם כדי שהילד שלה יוכל לקבל את הטיפול.

דורית ברפמן: גייסתי 70 אלף שקלים לה ולעוד כמה הורים אבל לא יכולתי יותר.

דורית ברפמן: אני חושבת שלבוא ולומר שרוקדים על המשבר עם רותם, זה חריף מדיי וזה מוגזם מדיי וזה לא נכון.

דורית ברפמן: אני ביקשתי לומר את הדברים האלה לעופר מנכ"ל רותם לפני שהחברה נפלה.

דורית ברפמן: ב-11 בבוקר הייתה אמורה להיות הפגישה, אבל בשעה 9:00 בבוקר קיבלתי טלפון ממיכל פרינלנד – שאני משערת שרובם כאן מכירים אותה, שהיא עבדה עם עופר – שאמרה לי שעופר מבטל את הפגישה כי יש בעיות עם כללית מושלם.

דורית ברפמן: שאלתי אותה אם החוזה אמור ליפול, והיא אמרה לי מה פתאום, הכול יהיה בסדר, הכול יהיה בסדר.

דורית ברפמן: אני מוכנה להישבע שאלה המלים שהיא אמרה לי.

דורית ברפמן: אני כן רציתי להעלות את המחיר בלי שום קשר לעניין של רותם.

דורית ברפמן: להציג את זה כמו שהצגתם את זה, זה חד צדדי וזה לא נכון ולא אמיתי.

חגי קליגר: ההתאחדות הלאומית לספורט הרכיבה שרוב החוות שיושבות כאן בדרך כזאת או בדרך אחרת מאוגדות דרכה – שזה הארגון הסטטוטורי היחידי בנושא של ספורט רכיבה – הולכת ומתחילה לטפל, בעקבות פנייה שלנו, של בעלי החוות, בחיבור הנושא של רכיבה טיפולית להתאחדות עצמה.

חגי קליגר: נכון שזה לא ספורט, למרות שיש ספורט נכים ברכיבה.

חגי קליגר: כן ייצרו תקן לחווה, כן ייצרו תקן למה זה רכיבה טיפולית.

חגי קליגר: זה יהיה כמובן עם כל האנשים שיושבים כאן.

חגי קליגר: הבעיות בייצור התקן שזה דורש את משרד הבריאות, את משרד החקלאות, את המשרד להגנת הסביבה ועוד חמישה משרדים ומי כמוך יודע מה זה שצריך לנגן בין כל המשרדים ביחד ולנסות להגיע לאיזשהו תקן.

חגי קליגר: זה נמצא בטיפול והכוונה לתקנן חוות.

חגי קליגר: לגבי בדיקת חוות.

חגי קליגר: רותם עשתה בדיקה על כל החוות וגם מכבי, וחשוב לומר את הדברים כאן כדי שזה יהיה ברור.

חגי קליגר: מכבי לא נכנסת לחווה על בסיס זה שקופת חולים כללית נכנסת אלא היא באה, בדקה, בדקה תעודות, בדקה טיפולים, ערכה ביקורות, הכול, כמו שצריך, ואנחנו בעד שיבדקו אותנו.

חגי קליגר: לתת היום טיפול ב-85 שקלים זה לעשות קומבינה על הגב של הילדים.

חגי קליגר: אני אומר לכם את הדברים האלה באחריות.

סופה לנדבר: כמה עולה היום טיפול?

חגי קליגר: טיפול רגיל של חצי שעה עולה במינימום 120 שקלים.

חגי קליגר: אורה עושה את זה ב-100 שקלים, תבורך.

חגי קליגר: זה עולה סביב ה-120 שקלים וכשאני אומר 120 שקלים זה מחיר שכולל מע"מ.

חגי קליגר: היינו במשאים ומתנים עם עופר, גם תל-מונד וגם חוות נוספות שלא מיוצגות כאן ולא יושבות כאן.

חגי קליגר: לומר שאנחנו רוקדים על הדם של הילדים, פרץ, זה מעליב.

מוריה נפרסטק: בדיעבד הסתבר לי שאנחנו בין החוות היחידות שקיבלה תעריף שונה כי היה לנו איזשהו משא ומתן עם עופר והוא שינה לנו את התעריף שעדיין לא הספיק ולכן ב-8 במרץ, חמישה ימים לפני הנפילה או שבוע לפני הנפילה, היה לנו עוד מפגש עם כרמית, ויש לי את הסיכום דיון, שגם שם אמרתי לה שאנחנו לא מצליחים להתמודד ואני לא מכניסה יותר מארבעה תלמידים לקבוצה, דבר שאצלי הוא חוק.

מוריה נפרסטק: אני יכולה להכניס תשעה, יש לי סוסים, אבל מבחינה מקצועית אני לא מכניסה יותר מארבעה תלמידים בקבוצה.

מוריה נפרסטק: אם ילד כמו הבן של קרן הוא ילד PDD והוא זקוק למדריך אחד על אחד, אז יש לו מדריך בשיעור ויש לו מלווה בשיעור, ואם צריך עוד משהו, יש עוד משהו.

מוריה נפרסטק: הבן של קרן פיזית ברוך השם הוא תקין, אבל יש ילדים שפיזית הם לא תקינים וזקוקים לפיזיותרפיסטית שלי שלוקחת ממני יותר ממה שהכללית נותנת לי, אבל זה איזשהו משהו שאני לוקחת אותו בעירבון מוגבל.

מוריה נפרסטק: מדריך מסוים מקבל תעריף כזה, מדריך מסוים מקבל תעריף אחר.

מוריה נפרסטק: התעריף שלנו עם רותם היה שונה וזה לא נכון לומר שאנחנו רוקדים על.

מוריה נפרסטק: גם ב-8 במרץ היה לי דיון ודיברתי עם כרמית שהייתה מנהלת שם.

רויטל טופר חברטוב: אני רוצה להוסיף משהו.

סופה לנדבר: בבקשה.

סופה לנדבר: אני מבקשת ממך למחוק מהפרוטוקול את המילה שאמרת כי הם לא קרטל אלא הם אנשים שמפרסמים את עצמם, וזה שהם התאחדו, אני אישית מברכת על כך בגלל שכנראה במדינת ישראל, אם לא מתאגדים, אין תוצאות.

סופה לנדבר: בישראל כנראה מבינים רק את שפת הכוח.

רויטל טופר חברטוב: אין לי בעיה שהם התאחדו והתאגדו, אבל כשבאים ועושים הסכם, עושים בדרך כלל מול כל חווה בנפרד ולא מול גוף.

רויטל טופר חברטוב: לכן אמרתי קרטל.

רויטל טופר חברטוב: אני פונה אל פרץ ואומרת לו שאני חושבת שאתה צריך לעשות הסכם מול כל חווה בנפרד.

רויטל טופר חברטוב: כל התאגדות אחרת שלא קשורה בהסכם מול כללית, אין לי שום בעיה אתה וזה גם לא ענייני.

רויטל טופר חברטוב: לעניין הסל הבסיסי.

רויטל טופר חברטוב: בעיקרון זה לא בסל הבסיסי וזה אסור שהטיפולים האלה יבואו במקום טיפולי פיזיותרפיה או התפתחות הילד שבסל ואנחנו הולכים להוציא חוזר של מינהל הרפואה בנושא.

סופה לנדבר: נציג קופת חולים, יש לך רצון לסיים?

פרץ גוזה: יש לי רצון עז.

פרץ גוזה: אנחנו ניכנס למשרד הבריאות לקביעת הקריטריונים של החוות.

פרץ גוזה: הנושא הוא נושא מקצועי.

פרץ גוזה: עם גמר קביעת הקריטריונים נשב עם כל חווה וחווה.

סופה לנדבר: כמה זמן אתם צריכים לזה?

פרץ גוזה: כאן מדובר בנושאים מקצועיים.

פרץ גוזה: אנחנו ניכנס לעניין מהר מאוד.

פרץ גוזה: אני לא יודע, אבל אני מקווה שזה לא ייקח חצי שנה כי זה לא רצונו.

סופה לנדבר: לא, זה לא ייקח חצי כי אני לא אתן לכם חצי שנה.

רויטל טופר חברטוב: יש פה קצת אי-הבנה.

רויטל טופר חברטוב: אנחנו לא הולכים כרגע להגדיר קריטריונים.

רויטל טופר חברטוב: תוכניות שירותי בריאות הנפש הן על אחריות הקופה.

רויטל טופר חברטוב: הנושא הזה בעיקרון לא נמצא בסל ולכן אין פה עדיין קריטריונים וזה לא מוגדר.

רויטל טופר חברטוב: כל הקריטריונים שהקופה רוצה להגדיר לעצמה במסגרת תוכנית שירותי בריאות הנפש, זה על אחריותה וזה מה שהיא עושה, וזה מה שכל הקופות עושות, וזה לא קשור בנו.

רויטל טופר חברטוב: פרץ, אל תעכב את זה בגלל הקריטריונים כי אלה קריטריונים שלכם.

סופה לנדבר: עד כה עבדו עם קריטריונים שונים שהיום רוצים לשנות אותם ולכן צריך לעכב את הטיפול?

סופה לנדבר: אני לא מסכימה לזה.

יעקב כהן: יש קריטריונים לגבי בטיחות בחווה טיפולית לילדי החינוך המיוחד.

יעקב כהן: אפשר להתחיל עם זה.

בני גליק: במשרד הבריאות יש דבר דומה וזה בריכות טיפוליות.

בני גליק: אני חושב שאני מדבר כאן כבעל מקצוע שתומך גם בפיזיותרפיסטים בצד הבריאותי.

בני גליק: במשרד הבריאות נתנו הנחיה שמי שמטפל בילד נכה הוא חייב להיות פיזיותרפיסט כמוה על הסוס.

קריאה: זאת לא הנחיה של משרד הבריאות אלא הנחיה של קופת חולים כללית.

בני גליק: לא, יש הנחיה במשרד הבריאות.

בני גליק: צריך לדאוג לילדים שהתבנית תהיה שזה יהיה איש מקצוע.

חגי קליגר: אני מציע שקופת חולים, אם היא באמת מתכוונת לנהל משא ומתן רציני, תאמר פה ותודיע לכל ההורים שעד שלא מסתיים המשא ומתן, היא ממשיכה להחזיר להורים את דמי ההשתתפות שנתנה עד היום ואנחנו נמשיך לתת את הטיפולים ונגבה את הכסף מההורים.

חגי קליגר: זה יגרום לקופת חולים אולי לנסות להגיע כמה שיותר מהר להסכם.

חגי קליגר: עברו שלושה חודשים ולא התקיים אתנו כל דיון.

סופה לנדבר: לא, לא נעשה דבר כזה.

סופה לנדבר: אני כיושבת-ראש הוועדה לפניות הציבור רואה בחומרה שחברה ששכרתם אותה כדי להיות חברה מקשרת, אתם מתעלמים מהסיפור הזה.

סופה לנדבר: צריך להבין שכל החובות שנשארו הן חובות.

סופה לנדבר: נכון שהשירות לא ניתן ישירות לקופה אבל כל קופה בחרה בהתקשרות ישירה ואילו אתם בחרתם להתקשר באמצעות החברה כדי שהיא תנהל את הדברים וטוב תעשו אם תחסלו את החובות שנשארו לאנשים האלה.

סופה לנדבר: אני מבינה שיש כאן עניין משפטי, ואתם אכן יכולים להצביע על העניין המשפטי, אבל יחד עם זאת כך אתם לא יכולים לנהוג.

סופה לנדבר: האנשים האלה – אותם כינית כקרטל – אלה אנשים שבסך הכול עובדים מהבוקר עד הערב, ולא יכול להיות שהיום כולם אומרים שהם לא אשמים.

סופה לנדבר: נכון שאנחנו לא אשמים אבל יש כאן מישהו אשם ואני ממליצה למשרד הבריאות לבדוק איך הקופות מנהלות התקשרויות עם חברות מעין חברת רותם ואיך יכול להיות שאנשים נשארו עם החובות.

סופה לנדבר: טוב שהתאחדתם וטוב שתתבעו את החברה, דבר אותו אתם חייבים לעשות.

סופה לנדבר: יחד עם זאת, אני פונה למנכ"ל קופת חולים כללית להיכנס למשא ומתן מיידי.

סופה לנדבר: תוך שבועיים וחצי-שלושה שבועות, עדיין לפני הפגרה, אני אקיים ישיבה נוספת.

סופה לנדבר: אני מבקשת מכם להתייחס אחד לשני כפרטנרים לנושא ולא להתייחס אל מישהו כאל עבדים.

סופה לנדבר: כל צד הוא צד אנושי, צד שמרוויח בכבוד, אתם מרוויחים בכבוד והם רוצים להרוויח בכבוד.

סופה לנדבר: הדרך צריכה להיות דרך דו-סטרית.

סופה לנדבר: תוך שבועיים וחצי-שלושה שבועות אני אכנס את הוועדה לדיון נוסף.

סופה לנדבר: שמעתי כאן צליל של רצון להידברות ואני מבקשת מכם שתדברו ביניכם, תסכמו את הדברים ותגיעו לקו האמצע ותעשו זאת לא יאוחר משלושה שבועות.

סופה לנדבר: כאמור, אנחנו נקיים ישיבת מעקב.

סופה לנדבר: תודה רבה לכם.